سهام البارودي- كود — كاين شي جرائم و شي شبهات مامعاهمش الضحك خصوصا فالدول لي كاتحتارم راسها و بالنسبة لأي فنان يقدرو نسفوا الصورة ديالو قدام الجمهور و المستشهرين و ماعمرو يحلم يگعد الراس خصوصا لا تعامل مع الأمور بصبيانية! فنان معروف عليه جانكي و عندو ماضي مع المخدرات مستحيل شي ماركة عالمية تربط الصورة ديالها بيه ! و نفس الشيء بالنسبة لفنان متهم فقضايا الاغتصاب و العنف ماغاتعيطش عليه ديور و لا شانيل و لا طويوطا يمثلها! داكشي علاش أي فنان كايطيح فشي ورطة فحال هادي و شي مرات أقل منها كاياخد جميع التدابير اللازمة باش يصلح ما أمكن الصورة ديالو قدام الجمهور ! حيت فهاد الوقت الصورة هي كلشي ! الصوت و التمثيل و الحضور و لا الابداع موجودين و عطاهم الله و ماكايغفروش الاخطاء ! و أول خطوة فطريق اصلاح الصورة هي الاعتذار فاش كادير شي مصيية كحلة و لا كاتكون مشبوه حيت حتى الشبهة ماشي فمصلحة الفنان ، و خصوصا فاش كاتكون متهم فجوج قضايا ديال العنف و الاغتصاب و كايلقاوك مرونها كوكايين و شراب أول خطوة تقدر ديرها باش تصلح صورتك هي تعتاذر بوضوح ! و عظماء الفنانين عبر التاريخ فاش كايقودو السوايع كايعتاذرو بكل وضوح و بكل شفافية و شجاعة و الاعتذار ديالهم كايزيدهم احترام قدام الجمهور و وسائل الاعلام و كايعاونهم يعاودو يبنيو الصورة ديالهم من جديد ! العظيم ميل گيبسون نهار عاير اليهود دار نص اعتذار رسمي واضح و صريح بكل شفافية ” ايه أنا غلطت و سمحو ليا بزاف” !! نهار هيلاري سوانك مشات لعيد ميلاد ديال رمزان قاديروف رئيس شيشيان و خرجو المنظمات ديال حقوق الانسان كايحتجو عليها حيت الشيشان بلاد كايتخرقو فيها حقوق الانسان، اعتاذرات هيلاري سوانك بكل وضوح و شدات دوك الفلوس لي عطاها رمزان قاديروف كاملين و عطاتهم لجمعية خيرية. العظيمة شارون ستون ف2007نهار سخن عليها فمها و ضحكات على الزلزال لي ضرب الصين و ماتو فيه 76000 شخص! خرجات بالزربة من بعد و اعتاذرات و اعتاذرات معاها شركة “ديور” ! ” اليك بالدوين” عاير بنتو لي عندها طناش عام فالتيليفون و تسربات المكالمة ديالو! ماقالش ليهم شغلي هاداك بنتي هاديك نسبها و نعايرها كيف بغيت، لا خرج و اعتذر لبنتو و لجمهورو حيت عارف راسو شخصية عامة! تايگر وودز البطل ديال الگولف نهار حصل كايخون مرتو و تشوه، خرج ثلاتة ديال الاعتذارات رسمية فوسائل الاعلام! و أسماء أخرى كثيرة ! اعتاذرات على أخطاء يقدرو يبانو للبعض منا بسيطة ! و يقدرو يبانو لينا جزء من الخصوصية ديالهم و لكن واخا هكاك كانو شجعان و خرجوا و اعتاذرو و طلبو السماحة. هادو الفنانة و المشاهير لي كايعرفو بحق الصورة ديالهم و لي كايخدمو عليها و عارفينها هي راس مالهم الحقيقي! نهار غادي تخسر ماغادي يحاشيها ليهم تاواحد فهووليود ! و حتى الجمهور غادي يقلب عليهم وجهو. سعد المجرد ديالنا ! خرج أغنية وصلات 3ديال المليون مشاهدة فأقل من 16ساعة ! حاجة عادية حيت كلشي كايتسنى سعد المجرد لي القضية ديال الاغتصاب ديالو دارت ضجة فالمغرب و فالعالم العربي شنو غايخرج كعمل فني مورا ست شهور ديال الحبس. و داكشي لي كان ! مشيت حتى أنا مني من الناس نشوف هاد العمل الفني و الصراحة أول سؤال طرحتو على راسي وانا كانسمع كلمات الأغنية هوا ” كيسكي نو فا با مع هاد السيد؟” ” آشمن مشكل عندو مع العيالات” و شكون هاد الناس لي ضايرين بيه و كاينصحوه يدير فحال هادشي !؟ ” ! كليب موايان مابيهش! موسيقى مزيانة تصلاح تشد بيها لوطوروت كازا مراكش! و لكن كلمات كارثية الصراحة ! عاوتاني أغنية بكلمات ميزوجينية ” نتي لي غدرتي و نسيتي كلشي ” ” و ماربحتي والو” ! 
شحال طلعتي و نزلتي و ماربحتي والو ! والو ! والو ! و نسيتي كلشي ! كلشي ! كلشي !زيد عطينا العصير آ سعد عطينا‎